Еўрапейскія гульні ў Мінску, упэўнены Янез Качыянчыч, па маштабе і арганізацыі не ўступяць буйнейшым сусветным спартыўным форумам. Як адзначыў выконваючы абавязкі прэзідэнта ЕАК, на Алімпіядах, напрыклад, большую частку медалёў заваёўваюць менавіта атлеты з Еўропы. І ў 2019 годзе ў сталіцу Беларусі прыедуць многія вядучыя спартсмены, таму што ў асобных відах спорту будзе праходзіць кваліфікацыя да XXXII летніх Алімпійскіх гульняў у Токіа. Янез Качыянчыч таксама спадзяецца, што па колькасці краін, куды будуць весціся тэлетрансляцыі Еўрагульняў-2019, Беларусь не ўступіць Азербайджану. У 2015 годзе спаборніцтвы з Баку трансліраваліся ў 145 краін.